
D.C. Dulcan: În spatele tuturor lucrurilor e 
Dumnezeu 


Dia Radu 


E medic neurolog și psihiatru, doctor în ştiinţe medicale, bun cunoscător al filosofiei ştiinţei şi pionier 
în scrierile din domeniul conştiinţei. 


O minte strălucită, cu o curiozitate ştiinţifică ieşită din comun, care nu încetează să caute răspuns la marile 
întrebări ale existenţei. Nu doar distincțiile medicale internaţionale i-au adus recunoașterea, ci şi curajul de a 
răsturna viziunea materialistă asupra lumii, demonstrând, într-o carte publicată prima oară în 1981, că există o 
"minte universală", care ordonează şi coordonează toate lucrurile din jur. "Inteligența materiei”, cartea care a 
bulversat lumea ştiinţifică românească, a fost bestsellerul acelor ani. Au existat chiar voci care au 
considerat-o demnă de premiul Nobel. Ascensiunea ei a fost curmată brusc de regimul comunist, speriat de 
ideile prea îndrăzneţe pe care le susţinea. A fost retrasă de la Premiul Academiei Române, care i s-a înmânat 
abia la a doua ediţie, în 1992. După mai bine de trei decenii de la apariţie, cele mai multe din intuiţiile domnu- 
lui profesor Dulcan au fost confirmate de ştiinţa actuală. Dacă destinul cărții i-ar fi fost favorabil şi ar fi 
beneficiat la timp de o traducere, numele lui Dumitru Constantin Dulcan ne-ar fi reprezentat azi la nivel 
internațional, aşezat cu mândrie alături de al celorlalți trei mari promotori ai Noii Spiritualități: Stanislav Grof, 
Ervin Laszlo şi Peter Russell. 


Dimineaţă de vară 


- Domnule doctor, vă propun să pornim pe firul biografiei. Intreaga dvs. viaţă ați dedicat-o studiului. Ce 
v-a condus spre ceea ce sunteţi astăzi? Aţi simtit fascinația pentru cunoaştere de mic? 


- De foarte mic. Îmi amintesc o dimineaţă de vară din satul meu argeșean, Mârghia. Eram copil. Dormisem pe 
prispă şi m-am trezit cu fața spre răsărit. Cerul avea o culoare înnebunitor de frumoasă şi, privindu-l, mi se 
părea că mi se adresează, că vrea să-mi spună, uite, exist! Existam, dar nu ştiam ce sens are viața. Eram prea 
mic ca să-mi pot răspunde. Dar mi-am propus atunci să aflu. Știu că pare de necrezut, dar de la vârsta aceea, 
mi-am făcut, pas cu pas, un program de instruire pe care nu l-am mai abandonat niciodată. 


- Aţi studiat medicina. De ce, dintre toate disciplinele, aţi ales tocmai neurologia? 


- Era parte din planul făcut în copilărie. Am intuit de mic că medicina îmi poate oferi ceea ce eu nu puteam 
afla doar din cărți. lar neurologia mă ajuta să descifrez complexitatea creierului uman. Creierul e cel care 
deține misterul întregii noastre existenţe. Înţelegând creierul, înţelegem în bună parte funcţionalitatea 
organismului viu. După absolvirea Medicinei, am urmat însă şi cursuri serale de inițiere muzicală, de istoria 
culturii şi civilizației. Am citit fizică, matematică, istoria religiilor şi filosofie. Școala îmi impunea concepția ei 
materialistă, religiile îmi spuneau că există un Dumnezeu. N-aveam decât o finalitate în toate căutările mele: 
să aflu cine are dreptate şi să răspund întrebării din copilărie: cine sunt eu? După ce am terminat facultatea, 
căutând să văd dacă e adevărat ce postulează ştiinţa, cum că lumea anorganică (pietrele, apa) face la un 
moment dat saltul spre lumea organică (spre viu), într-o seară a anului 1976, am avut revelaţia răspunsului. 
Dacă nu introducem în această ecuaţie o rațiune de dincolo de noi, pietrele niciodată n-or să ajungă Adam și 
Eva. 

Există o inteligență a materiei 


- O revelaţie care a dus, patru ani mai târziu, la apariția "Inteligenţei materiei". Cartea a făcut vâlvă la 
vremea ei prin teoriile pe care le propunea. l-ați putea rezuma conținutul pentru cititorii revistei noastre? 


- Dacă ar trebui să rezum într-o frază ce am scris în cartea asta, aş spune aşa: există o inteligență a materiei. 
Orice manifestare din univers, începând de la macrocosmos şi până la microcosmos, are ca substrat o 
inteligenţă. De pildă, doi atomi de hidrogen şi unul de oxigen vor da întotdeauna o moleculă de apă, nu 
altceva. Până şi particulele, cuantele, au un rudiment de inteligență al lor. Exact asta încerc să arăt în cele 
peste 300 de pagini ale cărții, survolând toate sursele de informaţie accesibile, de la ştiinţă la religie, de la 
experimentul de laborator la experienţa personală ca medic neurolog. Cu alte cuvinte, demonstrez că în 
spatele tuturor lucrurilor se află Dumnezeu. Ca să scriu această carte, am citit materia multor discipline 
universitare. Astăzi, bazându-mă pe o cunoaştere ştiinţifică, pot afirma cu certitudine că lucrurile nu au pornit 
dintr-o întâmplare şi viaţa nu e accidentală pe pământ, aşa cum spun manualele de biologie. Ba mai mult, 
afirm că universul se sprijină pe legi morale. Am ajuns la concluzia că şi creierul respectă un cod etic, un cod 
moral, similar cu al marilor religii. Cum ştim asta? lată un experiment. La începutul anilor 2000, la Uni- 
versitatea Wisconsin, s-au făcut cercetări pe călugări tibetani. S-a constatat că la emoţiile pozitive - empatie, 
respect, admirație etc - se activa o arie din lobul frontal stâng, în timp ce trăirea sentimentelor negative activa 
o arie din lobul frontal drept. În consecinţă, creierul face o distincţie între bine și rău. Dar creierul e o masă de 
carne şi nu are cum să facă selecția între bine şi rău doar prin sine. E clar că există o conştiinţă care face 
această triere, iar ea se supune la rândul ei unei legi morale, altfel cum ar face-o? Deci, legea lui Dumnezeu 
este legea Binelui. Dar poate argumentul acesta nu e suficient ca să înțelegeţi de ce universul e construit pe 
tiparul Binelui. Vă dau alt exemplu, la nivel de chimie: gândurile negative la nivel de chimie a sângelui deter- 
mină în corp un viraj spre aciditate (care înseamnă îmbătrânire, boală, degenerescenţă). Faptele pozitive şi 
senine duc corpul către un ph alcalin, care se traduce prin longevitate şi vitalitate. Până şi ADN-ul nostru face 
diferenţa între bine şi rău. S-a luat o probă de ADN de la un individ, a fost dusă la distanţă şi monitorizată prin 
mijloace de laborator. Asupra individului s-au exercitat diverse influenţe, negative sau pozitive. La cele 
negative, spirala ADN-ului se contracta, la cele pozitive se decontracta. Până şi în ADN-ul nostru sunt 
înscrise premisele sănătăţii și bolii. 


Devenim ceea ce gândim 
- Boala e prin urmare rezultatul tuturor influențelor negative? 


- Venim pe pământ pentru a evolua, dar prin erori repetate ne creăm nişte dezechilibre, nişte energii negative, 
care nasc suferinţa. Suferinţa este rezultatul comportamentului nostru, care a ajuns, de-a lungul secolelor, să 
fie într-un mare dezacord cu biologia noastră şi cu legile ființării noastre. N-am fost creați de Dumnezeu să 
suferim, biologia noastră o demonstrează: avem nevoie de fericire. În concluzie, devenim ceea ce gândim, 
sănătoşi sau bolnavi, fericiţi sau nefericiți. Chiar şi la nivelul creierului, înnoirea celulelor noastre nervoase 
este favorizată de o gândire constructivă, optimistă şi este inhibată de agresivitate, furie şi depresie. Orice 
emoție negativă blochează celulele sistemului imunitar pentru cinci, şase ore. Asta înseamnă că un gând de 
invidie, de răutate, un necaz ne lasă organismul fără apărare pentru câteva ore. Ştim din descoperirile fizicii 
cuantice că orice gând are un substrat de câmp, acest câmp are efect de dispersie, se propagă în spaţiu. Când 
ne gândim insistent la un lucru, îl creăm în planul de dincolo de noi, iar el se întoarce la noi. Putem, deci, face 
rău cu un gând, nu numai nouă, ci şi celorlalți din jur şi întreg universului. Am avut ocazia să verific și în 
practică lucrurile astea. Pacienţii optimişti, ferm convinși că se vor vindeca, îşi ajutau organismul să lupte cu 
boala şi chiar se recuperau. Ceilalți, pesimiștii care se plângeau în permanenţă, se otrăveau cu propriile 
gânduri, iar starea lor se deteriora. Îmi pare rău că nu am avut resurse financiare să-mi fac un sanatoriu, în 
care să le vorbesc bolnavilor despre boala lor şi despre comportamentul care duce la vindecare. A învinge 
boala înseamnă, în primul rând, a o înţelege şi a nu te revolta contra ei. 

- Autosugestia e foarte la modă în ziua de azi. Credeţi şi dvs. că am putea fi mai sănătoși doar prin puterea 
gândului? 


- Sunt şi boli care ne sunt date ca lecţii. Dar în cele mai multe cazuri, bolile noastre au cauze spirituale: in- 
vidia, răutatea, competiția acerbă, egoismul şi dorința de răzbunare, la care se adaugă frica și stresul generat 
de o societate ultratehnologizată. Stresul înseamnă moartea celulei. Încă de la anul 1000, Avicenna a făcut un 
experiment şi a pus un miel într-o cușcă lângă cușca unui lup. Mielul a murit, pur şi simplu, de frică. Când ne 
e frică, nu se mai secretă chimia necesară şi celula moare. Pe termen lung, asta înseamnă scleroze, boli 
degenerative, Parkinson şi demenţă. Ce să mai vorbim despre faptul că epoca noastră e una din epocile cu 
cele mai multe cazuri de depresii şi suicid. Ştiaţi că depresia este unul din factorii care favorizează apariția 
bolii Alzheimer? Depresia este o otravă pentru organism. Ca să răspund însă la întrebare, ar trebui să 
înțelegem că nu ne putem păstra sănătatea decât gândind și făcând binele, pentru a fi în armonie cu universul. 
lisus avea dreptate când îndemna pe fiecare să-şi iubească aproapele ca pe sine însuși. 


"Când crezi, îţi mobilizezi toate mecanismele de vindecare" 


- Faptul că aţi demonstrat ştiinţific existenţa lui Dumnezeu v-a întărit și mai mult credința? V-aţi apropiat 
și mai mult de Hristos? 


- Eu nu cred în lisus doar pentru că aşa am fost educat de părinţi. Sunt un intelectual trecut prin şcoli, care a 
căutat să-și explice lumea. Dar dintre toate marile spirite care au trăit pe Terra (Buda, Confucius, Pitagora 
etc) lisus are cea mai perfectă acoperire științifică. Am luat rând pe rând toate noţiunile predicate de el şi 
toate pot fi explicate în termenii ştiinţelor actuale. Vă dau doar un exemplu. Ce înseamnă iertarea? Din punct 
de vedere spiritual, înseamnă pace şi armonie. Din punct de vedere ştiinţific, prin iertare, la nivel de ADN, 
modelul negativ este pur şi simplu şters şi se instalează în corp o bună chimie şi un echilibru energetic. E 
fantastic, e pur şi simplu ca resetarea unui computer. Despre puterea credinței, am vorbit deja. lisus ar fi putut 
zice "eu te-am vindecat", dar a ales să spună "credinţa ta te-a vindecat”. Când crezi, îți mobilizezi toate 
mecanismele de vindecare. Dar a şti că Dumnezeu există nu e totul. Doar religia îți dă trăirea emoției 
transformatoare, acea deschidere a sufletului prin care trăieşti cu adevărat relația cu Dumnezeu. Nu doar 
mersul la biserică e important, ci şi puterea rugăciunii pe care o poţi face oriunde. 


- Mai sunt oare canoanele şi dogmele Bisericii în acord cu spiritul vremurilor noastre? 


- Din păcate, istoria ne dovedeşte că şi ştiinţa a greşit, negându-l pe Dumnezeu, şi Biserica a greşit, arzându-l 
pe Giordano Bruno pe rug sau condamnându-l pe Galilei. 200 de ani i-au trebuit Bisericii să accepte că 
pământul se învârte în jurul soarelui și nu invers. În viitor, ştiinţa şi religia trebuie să-și dea mâna, să se 
întâlnească la jumătate de drum, pentru a ajunge la o singură teorie care explică lumea. Orice excludere a unei 
părți sau aducere la exagerare a alteia duce la rigiditate sau fanatism. Fundamentaliștii susțin că la Dumnezeu 
nu se ajunge decât pe o singură cale. Și totuşi, Dumnezeu însuşi ne spune prin o mie de surse că drumurile 
spre el sunt nenumărate. Vârful muntelui e unul singur, indiferent pe ce versant îl urci. Până la urmă, religiile 
vor ajunge la o concordie universală. Nu este admisibil să spun că, dacă eu sunt ortodox, iar tu catolic, eu sunt 
agreat de Dumnezeu, şi tu nu. 


- Criza lumii de azi nu e şi o criză a spiritului? 
- Criza lumii actuale este în primul rând o criză morală, pentru că oamenii nu ştiu cine sunt cu adevărat. 
Omenirea se îndreaptă spre o nouă conştiinţă, spre o nouă umanitate. Suntem într-un moment de cotitură. In 


următorii 10, 15 ani, vom ajunge în cu totul altă lume, o lume a spiritualităţii. Această aliniere a planetelor 
care s-a produs acum nu e doar un detaliu de ordinul amuzamentului catastrofic. Este o realitate astronomică. 

N-o să ne crească cinci mâini, cu siguranţă! Schimbările vor fi la nivel de conștiință. Intrăm într-o zonă de 
energie cu o frecvență mult mai înaltă decât cea în care eram. Asta va produce mutații fundamentale în creier 
şi la nivel de ADN. Deja s-au făcut teste pe un lot de copii născuţi între 1982-1983 şi s-a constatat că nivelul 
lor de inteligență e mult peste nivelul stabilit anterior pentru genii. Se crede şi că ADN-ul nostru ar putea să 
ajungă, în plan energetic, la 36 de spirale în loc de 2. Lumea viitoare va fi a spiritualităţii şi a celor supra- 
dotați. Aproape îmi pare rău ca nu am vârsta s-o mai trăiesc. 


"Ii mulțumesc lui Dumnezeu că nu m-a făcut o frunză" 


- V-aţi dedicat întreaga viaţă eforturilor de a cunoaşte. A meritat? Se spune că atunci când înţelegi totul, 
viața devine mai tristă. 


- Din contră, cunoaşterea aduce cea mai mare bucurie. Ea aduce adevărul despre tine. E exact cum spune 
lisus, "şi veţi cunoaşte adevărul, iar adevărul vă va face liberi”. Să înţelegi lumea îţi aduce o eliberare enormă 
de erori de gândire şi prejudecăţi. Îți dă bucuria de a descoperi singur resorturi şi corespondențe. Îi mulţumesc 
lui Dumnezeu că nu m-a făcut o frunză, o piatră sau un câine. Că mi-a dat posibilitatea să fiu om şi să ajung să 
ştiu ceea ce ştiu. E extraordinar să poţi afla cine eşti, de unde vii și încotro te duci. 


- Și cine suntem noi, oamenii? Poate știința de azi să răspundă la o întrebare cu care filosofia se chinuie de 
milenii? 


- Suntem conștiință întrupată şi suntem nemuritori. Timpul nostru în raport cu timpul de dincolo este doar o 
clipă fără importanţă. Venim de undeva şi plecăm spre altceva, viața pe Pământ e doar o scurtă vizită, o lecție 
pentru evoluția noastră. Facem cu toţii parte dintr-un plan divin şi suntem trimiși aici cu o misiune. Venim cu 
un bagaj de talente şi predispoziţii care servesc misiunii noastre pe pământ. Despre lucrurile acestea putem 
afla mai multe de la cei care au traversat experiența morţii clinice. 


- Ai întâlnit, în practica dvs. medicală, cazuri de moarte clinică? Ce ne spune experiența lor? 


- Experienţa morții clinice pledează pentru existența unei alte dimensiuni, spirituală, în univers, dincolo de cea 
a lumii de pe Pământ, în care trăim adevărata noastră viață. Cei care au trecut prin moartea clinică şi au 
descris lumea de dincolo vorbesc despre întâlnirea cu o Fiinţă de Lumină, pe care o asimilează cu Dumnezeu. 


- Dacă suntem nemuritori, de ce ne e atât de frică de moarte? 


- Pentru că nu cunoaştem adevărul despre noi şi credem că totul începe şi se sfârşeşte pe Pământ. Moartea e 
experiența conştiinţei care trece din planul fizic în planul spiritual. M-am întrebat mult timp de ce murim. De 
ce ne uzăm fizic, dacă energia fundamentală, cuantică, este infinită şi nu se consumă? Am înțeles târziu că 
aici suntem doar la o şcoală, iar corpul e uniforma necesară aici. Numai întrupaţi în carne şi oase avem 
senzațiile tuturor lucrurilor. Implicarea simţurilor e necesară lecţiei pe care o avem de învăţat. Moartea e 
trecerea în altă dimensiune, care e cea mai fericită. 


- După mai bine de patru decenii de practică medicală în neurologie şi psihiatrie, creierul uman vă mai 
ascunde vreo taină? 


- Creierul păstrează încă multe enigme. El este receptorul conştiinţei sau, altfel spus, al lui Dumnezeu într-un 
sens mai larg. Facem o encefalogramă şi nu distingem decât o linie sinuoasă a activităţii electrice a creierului, 
dar nici o singură volută nu ne spune că ea înseamnă un cuvânt anume sau un gând. Cum transcende informa- 
tia din planul fiziologic în planul conştiinţei rămâne de neînțeles. De aceea am fost printre primii care au 
îndrăznit să afirme că nu conştiinţa e produsul creierului, ci creierul este produsul conştiinţei. Creierul nostru 

e doar un receptor. Aşa se explică cum ne reamintim tot înainte de moarte, în filmul vieții, deşi la bătrâneţe ui- 
tăm o mulţime de lucruri. Neuronii îmbătrânesc şi mor, sunt ca un radio defect care nu mai recepționează un- 
dele. Memoria însă nu se pierde, e undeva în câmpul informațional de deasupra. Vă dați seama ce mister e în 
noi? 


"Dacă m-am născut în România, înseamnă că trebuie să fiu aici" 


- Să trecem și la cele lumești. Ați avut multe ecouri în Occident, după apariţia cărții "Inteligența materiei”. 
Cu toate astea, nu ați emigrat. V-am găsit la Sinaia, într-un mic birou cu vedere spre munte. In locul 
deschiderii, aţi ales izolarea. 


- Când am scris Inteligența materiei, am plecat pe drumul ăsta de unul singur, într-o ţară cu un regim opresiv, 
unde numai de libera circulație a ideilor nu putea fi vorba. Ulterior am aflat că în Statele Unite se organizau 
întâlniri de specialiști care puneau aceleași probleme. Am avut o singură dorință atunci, în 1981, să nu fiu 
depăşit în cunoaştere, măcar până în anul 2000. Şi nu numai că n-am fost, dar mai sunt încă lucruri de scris şi 
demonstrat. De rămas, aş fi putut rămâne la Paris, în 1986. N-am făcut-o pentru că sunt legat afectiv de 
pământul şi de neamul meu. Și din conștiința faptului că, dacă m-am născut în România, înseamnă că trebuie 
să fiu aici. Profesor sunt, o mașină am, o casă am. Ce-mi mai trebuie? Aşa cum înţeleg eu lucrurile în 
universul ăsta, singura mea referință e acolo sus. Mai departe nu ţine de mine. 


- Aţi practicat medicina, ați scris, ați studiat, ați participat la congrese şi conferințe. Unde a mai încăput 
între toate astea și viața de familie? 


- Toate vacanţele mele mi-am chinuit soția şi fiul. Eu stăteam să lucrez, în timp ce ea stătea cu copilul singură. 
Mi-a spus cu tristeţe, imediat după căsătorie: "Credeam și eu că eşti un om normal." (râde) M-a iertat între 
timp şi m-a şi ajutat foarte mult în ceea ce am făcut. Şi acum lucrez în acelaşi ritm. Mă aşez la 8 dimineaţa pe 
scaun și mă mai ridic după ce s-a lăsat noaptea. În Bucureşti n-aş putea face asta, fiindcă sunt prea multe 
lucruri care îmi distrag atenţia. Înainte să mă apuc să scriu "Inteligenţa...", am stat mult şi m-am gândit dacă 
să mă angajez sau nu la un travaliu imens, riscând să-mi pierd cei mai frumoşi ani, între 30 şi 40, pentru un 
succes incert. Şi totuşi mi-am zis că merită. Nimic nu reuşeşte cu adevărat dacă nu faci sacrificii. Bucuriile pe 
care le trăiesc acum îmi demonstrează că am pariat corect. 


Cei care doresc să comande cărţile d-lui Dumitru Constantin Dulcan o pot face pe www.edituraeikon.ro, la 
tel. 0364/11.72.46, 0728.054.503 sau pe e-mail eikondifuzare Qyahoo.com 


Reproducerea, difuzarea sau folosirea partiala sau in intregime a materialelor prezentate este interzisa 
fara acordul nostru scris. Copyright O 1995-2013 Formula AS. Toate drepturile rezervate. 

